Twee sterf tydens Ysterman-kompetisieYsterman-kompetisie (Foto: Ironman/Facebook) Twee deelnemers is Sondag tydens die Ysterman-kompetisie in Port Elizabeth oorlede. Die twee deelnemers, Leon Stanvliet (63) van George en Andre Trichardt (58) van Durban, is oorlede tydens die swemgedeelte van die Ysterman Afrika-kampioenskap by Hobie Beach. Een van die mans het vermoedelik hartprobleme ondervind en die ander het stuiptrekkings gehad. “Dit is met groot hartseer dat ons die afsterwe van twee deelnemers by die Ysterman Afrika-kampioenskap moet aankondig,” het die organiseerders in ŉ verklaring gesê. “Albei atlete het mediese behandeling benodig tydens die swemgedeelte van Sondag se wedren en is na ŉ hospitaal geneem.” Pogings om die mans se lewens te red was tevergeefs en hulle is dood verklaar. “Ons innige meegevoel met die familie en vriende van albei atlete. Ons werk saam met plaaslike owerhede om al die besonderhede te versamel en ons sal alles in ons vermoë doen om steeds ŉ veilige omgewing vir ons atlete te skep.” Kol. Priscilla Naidu, woordvoerder van die polisie, het aan HeraldLIVE gesê die twee mans het binne 10 minute van mekaar in die moeilikheid ondervind. Sy het bevestig hulle is met hul aankoms by die hospitaal dood verklaar. Die polisie doen ŉ geregtelike doodsondersoek. Die Ysterman-kompetisie is ŉ uitmergelende wedren wat 3,8 km swem, 180,2 km fietsry en 42,2 km hardloop insluit. Ben Hoffman van Amerika het in die eerste plek geëindig. Kort op sy hakke was Nils Frommhold van Duitsland en Michael Weiss van Oostenryk. Lucy Charles-Barclay van die Verenigde Koninkryk was die eerste vrou oor die wenstreep. Gurutze Frades van Spanje en Annah Watkinson van Suid-Afrika het haar gevolg.